**LMK-Békéscsaba** 2012-01-31

Textus: **Mt 17, 4a.7.**

**„Péter ekkor megszólalt és ezt mondta Jézusnak: Uram jó nekünk itt lennünk…Ekkor Jézus odament, megérintette őket, és így szólt hozzájuk: „Keljetek fel, és ne féljetek!”**

**Tisztelt Szolgatársak! Kedves Barátaim!**

**A Vízkeresztet záró vasárnap evangéliumából szól hozzánk Isten igéje.**

**Lélekben napok óta készültem a mai találkozásra és vasárnap az oltár előtt állva az evangélium olvasása közben döbbentem rá, hogy talán erről az igéről kellene szólnom itt ma röviden. Tavaly Pali megjegyezte, hogy túl hosszú volt az igehirdetés, ezért most figyelek erre is.**

**1. Gondolom, hogy mindenki megtartotta már gyülekezeti és saját lelki évértékelését. Fontos a megállás, fontos a számadás. Óévi istentiszteletünkre egy videót készítettünk az éves alkalmainkon készült fotókból.**

**A videó nézése közben döbbentem rá, hogy már sok mindent elfelejtettem, annyira távolinak tűntek az alkalmak. Felgyorsult világunk információ áramlása befolyásolja értékítéletünket. Az eltelt, az elmúlt már kevésbé fontos, arra késztet, hogy száguldjunk az új programok és célkitűzések felé.**

**Szükség van a megállásra, az átélt élmények felelevenítésére. Utólag minden megvalósult program előkészítésének fáradozása csekélységnek tűnik, de előtte… Én az típusú vagyok, aki szeret tervezni, szoktam álmodozni is, de ma már inkább a gyakorlatias álmok megvalósításával foglalkozom, és amikor a határidő következik, a szembesülés napja, akkor egyre gyorsabban ver a szívem, egyre nyugtalanabbak az éjszakáim. A rendezvény után, főleg ha jól sikerült megnyugszom, és már kezdeném a következő feladatot.**

**Életünk évei mozgalmasak, néha unalmasnak tűnhetnek visszagondolva, de a családi fényképek emlékeztetnek. Bizony sok szép mindent megéltünk és hasonlóan sok mindent átéltünk.**

**Nem is csodálkozhatunk azon, hogy Péter egyből sátrat akart verni, mivel a legjobb ott lenni.**

 **Isten közelében nagyon jó lenni, és vannak olyan istentiszteleti alkalmaink, amelyeket szeretnénk meghosszabbítani.**

**Gyülekezeti rendezvényeinken, ha időm megengedi, akkor beűlök egy sarokba és csodálkozva nézek végig a jelenlevőkön. Gyakran felteszem a kérdést, hogy mit tettem én azért, hogy jelen legyenek. Én csak annyit, ami a feladatom, Jézusról beszéltem és ezért nem jár külön dicséret. Ezt a nem túl gyakori életérzést, ami ajándék szeretnénk a ránk bízottaknak átadni. Isten közelében jó lenni!**

**Isten közelében kirajzolódnak, láthatóvá válnak a homályos bizonytalan dolgok. A vallásórás gyermekek számára az egyik német foglalkoztató könyvben található egy befejezetlen rajz a megdicsőülés hegyén történtekről. A hegyen ott áll Jézus teljes egészében, de Mózes és Illés alakját, csak akkor láthatjuk teljes egészében, ha a számokat összekötjük. A gyermekek szeretik az ilyen fajta feladatokat.**

**Mi is Jézus közelében össze tudjuk kötni a más helyzetben felismerhetetlen történéseket. Jó nekünk itt lennünk!**

 **2. Évértékelés után következnek a tervek. Evangélikus Egyházunk terveket sző. Néha úgy érezzük, hogy feleslegeseket, de a tisztújítás kötelez.**

**Ellenben gyülekezeti szinten, nem az Országos Egyház és Iroda tervez, hanem mi a gyülekezetek megválasztott vezetői. Hat évenként alakíthatunk Isten segítségével gyülekezeti életünkön. Mintha Jézus nekünk is szólna, bár nem fekszünk a földön, ellenben azt tudja, hogy félünk. „Keljetek fel, és ne féljetek!”**

**Fel kell állnunk és szembesülnünk kell a lassú fogyatkozással, a épületeink romló állagával, a rendszeresen érkező és egyre magasabb számlákkal, a fásult erejét vesztett tagokkal. Fel kell állnunk, mert ha felállunk, akkor tisztábban látunk. A föld illata is rabul ejtheti az embert, de ha felállunk, akkor bele nézhetünk a másik ember szemébe, megpillanthatjuk benne a vízkereszti fénysugarat, az élni akarás vágyát. És fennállva bátran szembesülhetünk racionális félelmeinkkel is.**

**Gyulán mi is évről-évre felállunk, felszívjuk magunkat, remélem, hogy Szentlélekkel és harcolunk. Sőt az idén új felügyelő, új gondok, kisebb presbitérium és három új presbiter próbálja meg az emberileg lehetetlent. A cél nem új és nem más mint előtte, csak arra a felismerésre kell eljutatni a gyülekezetet, amit Péter átélt: Uram jó nekünk itt lennünk!**

**Én alkalomról alkalomra ilyen felismeréssel jövök az LMK-ra, jó veletek lenni. Adja meg gondviselő Urunk, hogy ebben az új évben is együtt, közösen összeköthessük az élet foglalkoztató könyvében az alig látható pontokat, hogy nekünk is felragyogjon Krisztus! Ámen**